ܒܘܼܬ ܣܸܕܪܹ̈ܐ ܕܣܒܵܪܬܵܐ

ܡܘܿܕܝܼ ܝܢܵܐ ܒܵܬܲܝ̈ ܐܵܣܝܘܼܬܵܐ ܕܝܼܠܵܢܵܝܹ̈ܐ؟

ܒܵܬܲܝ̈ ܐܵܣܝܘܼܬܵܐ ܕܝܼܠܵܢܵܝܹ̈ܐ ܝܼܢܵܐ ܒܵܬܲܝ̈ ܐܵܣܝܘܼܬܵܐ ܐܲܝܟܵܐ ܕܡܵܨܝܼܬܘܿܢ ܕܚܵܙܝܼܬܘܿܢ ܐܵܣܝܹ̈ܐ ܕܝܼܠܵܢܵܝܹ̈ܐ، ܦܲܠܵܚܹ̈ܐ ܕܐ݇ܣܝܼܪܹܐ ܝܢܵܐ ܒܚܘܼܠܡܵܢܵܐ ܝܲܢ ܝܵܨܘܿܦܝܵܬܹ̈ܐ ܒܘܼܬ ܚܲܕ ܩܸܛܪܵܐ ܕܚܘܼܠܡܵܢܵܐ ܦܪܝܼܫܵܐ. ܒܸܕ ܣܵܢܩܝܼܬܘܿܢ ܠܚܕܵܐ ܐܸܓܲܪܬܵܐ ܕܡܲܦܫܲܛܬܵܐ (referral) ܡ̣ܢ ܐܵܣܝܵܘܟ݂ܘܿܢ ܓܵܘܵܢܵܝܵܐ (GP) ܝܲܢ ܐܵܣܝܵܘܟ݂ܘܿܢ ܕܒܲܝܬܘܼܬܵܐ ܝܲܢ ܡ̣ܢ ܚܲܕ ܦܲܠܵܚܵܐ ܐ݇ܚܹܪ݇ܢܵܐ ܕܡܲܣܲܡܬܵܐ ܕܒܵܠܵܐ ܠܚܘܼܠܡܵܢܵܐ ܗܵܕܟ݂ܵܐ ܕܡܵܨܝܼܬܘܿܢ ܕܚܵܙܝܼܬܘܿܢ ܠܹܗ ܚܲܕ ܐܵܣܝܵܐ ܕܝܼܠܵܢܵܝܵܐ. ܒܵܬܲܝ̈ ܐܵܣܝܘܼܬܵܐ ܕܝܼܠܵܢܵܝܹ̈ܐ ܐܵܦ ܦܝܼܫܹܐ ܝܢܵܐ ܩܸܪܝܹܐ ܒܵܬܲܝ̈ ܐܵܣܝܘܼܬܵܐ ܕܡܲܪ̈ܥܵܢܹܐ ܠܵܐ ܕܡܝܼܟ݂ܹܐ ܓܵܘ ܒܹܝܬ ܟܪ̈ܝܼܗܹܐ (‘outpatient’ clinics).

ܩܵܡܘܿܕܝܼ ܝܼܠܹܗ ܫܸܡܝܼ ܓܵܘ ܣܸܕܪܵܐ ܕܣܒܵܪܬܵܐ؟

ܫܸܡܵܘܟ݂ܘܿܢ ܝܼܠܹܗ ܓܵܘ ܣܸܕܪܵܐ ܕܣܒܵܪܬܵܐ ܒܢܝܼܫܵܐ ܠܸܚܙܵܝܵܐ ܩܵܐ ܚܲܕ ܐܵܣܝܵܐ ܝܲܢ ܩܵܐ ܚܲܕ ܚܲܒܝܼܪܵܐ ܐ݇ܚܹܪ݇ܢܵܐ ܕܚܘܼܠܡܵܢܵܐ ܒܘܼܬ ܩܸܛܪܵܘܟ݂ܘܿܢ ܕܚܘܼܠܡܵܢܵܐ ܣܵܒܵܒ ܠܲܝܬ ܘܲܥܕܹ̈ܐ ܕܡܵܨܲܚ ܝܵܗܒܲܚ ܠܗܘܿܢ ܩܵܐܠܵܘܟ݂ܘܿܢ ܒܐܲܝܵܐ ܥܸܕܵܢܵܐ. ܚܲܕܟܡܵܐ ܒܵܬܲܝ̈ ܐܵܣܝܘܼܬܵܐ ܐܝܼܬ ܠܗܘܿܢ ܣܸܕܪܹ̈ܐ ܕܣܒܵܪܬܵܐ ܟܲܪ̈ܝܹܐ؛ ܐ݇ܚܹܪ݇ܢܹ̈ܐ ܐܝܼܬ ܠܗܘܿܢ ܣܸܕܪܹ̈ܐ ܕܣܒܵܪܬܵܐ ܝܲܪ̈ܝܼܟ݂ܹܐ.

**ܕܵܐܟ݂ܝܼ ܗܵܘܝܵܐ ܡܸܬܡܲܨܝܵܢܬܵܐ ܕܦܵܝܫܸܢ ܚܸܙܝܵܐ ܒܘܼܫ ܓ̰ܲܠܕܹܐ؟**

ܐܸܢ ܒܸܒܥܵܝܵܐ ܝܬܘܿܢ ܕܦܵܝܫܝܼܬܘܿܢ ܚܸܙܝܹܐ ܒܘܼܫ ܓ̰ܲܠܕܹܐ، ܡܵܨܝܼܬܘܿܢ ܕܓܲܒܝܼܬܘܿܢ ܠܸܚܙܵܝܵܐ ܩܵܐ ܚܲܕ ܐܵܣܝܵܐ ܕܝܼܠܵܢܵܝܵܐ ܦܲܪܨܘܿܦܵܝܵܐ. ܐܵܦ ܡܵܨܝܼܬܘܿܢ ܕܛܵܠܒܝܼܬܘܿܢ ܡ̣ܢ ܐܵܣܝܵܘܟ݂ܘܿܢ ܕܡܲܦܫܸܛܠܵܘܟ݂ܘܿܢ ܠܚܲܕ ܒܹܝܬ ܟܪ̈ܝܼܗܹܐ ܐ݇ܚܹܪ݇ܢܵܐ.

ܡܘܿܕܝܼ ܐܸܢ ܚܘܼܠܡܵܢܝܼ ܝܲܢ ܐܲܝܟܲܢܵܝܘܼܬܝܼ (ܐܲܗܘܵܠܝܼ) ܫܲܚܠܘܼܦܹܐ ܝܢܵܐ؟

ܐܸܢ ܚܘܼܠܡܵܢܵܘܟ݂ܘܿܢ ܫܲܚܠܘܼܦܹܐ ܝܠܹܗ، ܐܸܢ ܒܲܣܡܵܐܠܵܘܟ݂ܘܿܢ ܚܵܙܝܼܬܘܿܢ ܠܹܗ ܐܵܣܝܵܘܟ݂ܘܿܢ ܓܵܘܵܢܵܝܵܐ. ܒܥܸܕܵܢܵܐ ܕܚܕܵܐ ܥܪܝܼܨܘܼܬܵܐ، ܪ݇ܚܘܿܫܘܼܢ ܠܡܲܟܬܒ݂ܵܐ ܕܥܪܝܼܨܘܼܬܵܐ ܕܓܵܘ ܗ̇ܘ ܒܹܝܬ ܟܪ̈ܝܼܗܹܐ ܒܘܼܫ ܩܘܼܪܒܵܐ ܐܸܠܵܘܟ݂ܘܿܢ.

**ܡܘܿܕܝܼ ܐܸܢ ܠܹܐ ܒܵܥܹܝܢ ܝܲܢ ܠܹܐ ܝܘܸܢ ܣܢܝܼܩܵܐ ܕܦܵܝܫܸܢ ܓܵܘ ܣܸܕܪܵܐ ܕܣܒܵܪܬܵܐ؟**

ܐܸܢ ܒܲܣܡܵܐ ܠܵܘܟ݂ܘܿܢ ܡܲܕܥܝܼܬܘܿܢ ܠܲܢ ܐܸܢ ܠܹܐ ܝܬܘܿܢ ܣܢܝܼܩܹܐ ܕܦܵܝܫܝܼܬܘܿܢ ܓܵܘ ܣܸܕܪܵܐ ܕܣܒܵܪܬܵܐ. ܩܵܐ ܛܘܼܦ̮ܣܵܐ، ܦܝܼܫܹܐ ܝܬܘܿܢ ܚܸܙܝܹܐ ܓܵܘ ܚܲܕ ܒܹܝܬ ܟܪ̈ܝܼܗܹܐ ܐ݇ܚܹܪ݇ܢܵܐ. ܐܲܝܵܐ ܒܸܕ ܗܲܝܸܪܵܐ ܠܲܢ ܕܡܲܟܪܲܚ ܠܹܗ ܣܸܕܪܲܢ ܕܣܒܵܪܬܵܐ ܘܕܚܵܙܲܚ ܩܵܐ ܚܲܕ ܦܲܪܨܘܿܦܵܐ ܐ݇ܚܹܪ݇ܢܵܐ ܒܘܼܫ ܓ̰ܲܠܕܹܐ.

ܕܵܐܟ݂ܝܼ ܒܸܕ ܝܵܕܥܸܢ ܒܘܼܬ ܘܲܥܕܝܼ؟

ܐܲܚܢܲܢ ܒܸܕ ܩܵܪܲܚܠܵܘܟ݂ܘܿܢ ܒܬܹܠܝܼܦ̮ܘܿܢ، ܝܲܢ ܒܸܕ ܫܲܕܪܲܚܠܵܘܟ݂ܘܿܢ ܚܕܵܐ ܐܸܓܲܪܬܵܐ ܝܲܢ ܚܕܵܐ ܐܸܓܲܪܬܵܐ ܟܪܝܼܬܵܐ (SMS) ܠܡܲܕܥܘܼܝܵܘܟ݂ܘܿܢ ܕܐܝܼܬܠܲܢ ܚܲܕ ܘܲܥܕܵܐ ܩܵܐܠܵܘܟ݂ܘܿܢ. ܒܸܕ ܐܵܡܪܲܚܠܵܘܟ݂ܘܿܢ ܡܘܿܕܝܼ ܣܢܝܼܩܹܐ ܝܬܘܿܢ ܕܡܲܝܬ݇ܝܼܬܘܿܢ ܥܲܡܵܘܟ݂ܘܿܢ ܐܝܼܡܵܢ ܕܐܵܬܝܼܬܘܿܢ ܠܘܲܥܕܵܐ.

ܡܘܿܕܝܼ ܐܸܢ ܡܲܘܕܥܵܢܘܼܬܵܐ ܒܘܼܬ ܕܵܐܟ݂ܝܼ ܠܸܡܛܵܝܵܐ ܐܸܠܝܼ ܫܲܚܠܘܼܦܹܐ ܝܠܵܗ̇ ܟܲܕ ܫܸܡܝܼ ܓܵܘ ܣܸܕܪܵܐ ܕܣܒܵܪܬܵܐ ܝܠܹܗ؟

ܐܵܢܲܢܩܵܝܬܵܐ ܝܠܵܗ̇ ܕܗܵܘܝܵܐ ܠܲܢ ܗ̇ܝ ܡܲܘܕܥܵܢܘܼܬܵܐ ܒܘܼܫ ܚܲܕܬܬܵܐ ܒܘܼܬ ܕܵܐܟ݂ܝܼ ܠܸܡܛܵܝܵܐ ܐܸܠܵܘܟ݂ܘܿܢ ܗܲܕܚܵܐ ܕܡܵܨܲܚ ܕܡܲܚܒܸܪܲܚ ܠܵܘܟ݂ܘܿܢ. ܐܸܢ ܒܲܣܡܵܐ ܠܵܘܟ݂ܘܿܢ ܩܵܪܝܼܬܘܿܢ ܠܲܢ ܘܡܲܕܥܝܼܬܘܿܢ ܠܲܢ ܐܸܢ ܡܲܘܕܥܵܢܘܼܬܵܐ ܒܘܼܬ ܕܵܐܟ݂ܝܼ ܠܸܡܛܵܝܵܐ ܐܸܠܵܘܟ݂ܘܿܢ ܫܲܚܠܘܼܦܹܐ ܝܠܵܗ̇. ܩܵܐ ܛܘܼܦ̮ܣܵܐ، ܐܸܢ ܫܲܢܘܼܝܹܐ ܝܬܘܿܢ ܠܚܲܕ ܒܲܝܬܵܐ ܐ݇ܚܹܪ݇ܢܵܐ ܝܲܢ ܐܸܢ ܡܸܢܝܵܢܵܐ ܕܬܹܠܝܼܦ̮ܘܿܢܵܘܟ݂ܘܿܢ ܫܲܚܠܘܼܦܹܐ ܝܠܹܗ.

**ܡܘܿܕܝܼ ܐܸܢ ܫܲܚܠܘܼܦܹܗ ܝܘܸܢ ܐܵܣܝܝܼ ܕܒܲܝܬܘܼܬܵܐ ؟**

ܐܵܦ ܣܢܝܼܩܹܐ ܝܘܲܚ ܕܗܵܘܲܚ ܡܵܨܝܵܢܹܐ ܠܡܲܚܒܘܼܪܹܐ ܩܵܐ ܐܵܣܝܵܘܟ݂ܘܿܢ ܓܵܘܵܢܵܝܵܐ ܠܫܲܕܘܼܪܲܝܗܝ ܡܲܘܕܥܵܢܘܼܬܵܐ ܒܘܼܬ ܡܲܣܲܡܬܵܐ ܕܒܵܠܵܐ ܐܸܠܵܘܟ݂ܘܿܢ. ܐܸܢ ܒܲܣܡܵܐܠܵܘܟ݂ܘܿܢ ܡܲܕܥܝܼܬܘܿܢ ܠܲܢ ܐܸܢ ܫܘܼܚܠܸܦܠܵܘܟ݂ܘܿܢ ܐܵܣܝܵܘܟ݂ܘܿܢ ܓܵܘܵܢܵܝܵܐ ܟܲܕ ܫܸܡܵܘܟ݂ܘܿܢ ܓܵܘ ܣܸܕܪܵܐ ܕܣܒܵܪܬܵܐ ܝܠܹܗ.

**ܡܘܿܕܝܼ ܐܸܢ ܣܢܝܼܩܵܐ ܝܘܸܢܼ ܠܣܢܵܕܬܵܐ ܙܵܘܕܵܢܬܵܐ؟**

ܐܸܢ ܒܲܣܡܵܐܠܵܘܟ݂ܘܿܢ ܡܲܕܥܝܼܬܘܿܢ ܠܲܢ ܐܸܢ:

* ܐܝܼܬܠܵܘܟ݂ܘܿܢ ܚܕܵܐ ܫܲܦܠܘܼܬܵܐ
* ܣܢܝܼܩܹܐ ܝܬܘܿܢ ܠܚܲܕ ܡܬܲܪܓܡܵܢܵܐ ܝܲܢ ܠܣܢܵܕܬܵܐ ܡܲܪܕܘܼܬܵܢܵܝܬܵܐ ܐ݇ܚܹܪ݇ܬܵܐ
* ܣܢܝܼܩܹܐ ܝܬܘܿܢ ܠܗܲܝܲܪܬܵܐ ܒܢܘܼܩܵܠܵܐ

ܐܲܚܢܲܢ ܒܸܕ ܡܫܲܪܸܟܲܚܠܵܗ̇ ܡܲܘܕܥܵܢܘܼܬܵܐ ܒܘܼܬ ܡܲܣܲܡܬܵܐ ܕܒܵܠܵܐ ܐܸܠܵܘܟ݂ܘܿܢ ܥܲܡ ܐܵܣܝܵܘܟ݂ܘܿܢ ܓܵܘܵܢܵܝܵܐ ܘܥܲܡ ܚܲܒܝܼܪܹ̈ܐ ܐ݇ܚܹܪ݇ܢܹ̈ܐ ܕܚܘܼܠܡܵܢܵܐ ܕܐܝܼܬܠܗܘܿܢ ܐܝܼܕܵܐ ܓܵܘ ܡܲܣܲܡܬܵܐ ܕܒܵܠܵܐ ܐܸܠܵܘܟ݂ܘܿܢ.